Nosić se prijavila u Zagrebu, a nije vratila mandat načelnice!

Čim se odjavi prebivalište, prestaje mandat po sili zakona. U ovom neobičnom slučaju je onda upitno i sve što je potpisala i plaću koju je primala kao načelnica, kaže profesor upravnih znanosti Ivan Koprić

<p>Ministarstvo graditeljeva već je pokrenulo proceduru po kojoj će načelnici općine Lovreć<strong> Aniti Nosić</strong> naplatiti kredit koji je dobila za subvencionirani stan, kada se dogodio preokret. U ministarstvo je stigla potvrda MUP-a. Nosić je prijavljena u Zagrebu, u navedenom stanu, još od prosinca 2018. godine.</p><p>Podsjetimo, kad smo ju pitali zašto se nije prijavila, Nosić je odgovorila da u stan dolazi tek povremeno. Ona je još i u registru birača u Lovreću. Ali što je najvažnije, po Zakonu o lokalnoj upravi, ona prestaje biti načelnica u trenutku kada odjavi prebivalište. Dakle, ako Nosić i sačuva 72.000 eura koliko bi morala platiti za stan, onda više od godinu dana nije mogla biti načelnica!</p><p>No, iz Ministarstva graditeljstva su nam potvrdili da će oni nastaviti proceduru da joj odmah naplate 72.000 eura. Naime, ugovor o kreditu i kupoprodaji stana je potpisan još 2017. godine, a ona se u Zagrebu prijavila u prosincu 2018. Zakon kaže da se morala prijaviti na stan u roku 30 dana.</p><p>- Da, čim se odjavi prebivalište, prestaje mandat po sili zakona. U ovom neobičnom slučaju je onda upitno - sve što je potpisala i plaću koju je primala kao načelnica - kaže profesor upravnih znanosti<strong> Ivan Koprić</strong></p><p>Iz Ministarstva uprave su nam potvrdili da načelnica nije prijavila prestanak mandata, te da nisu imali nikakva saznanja da je ona promijenila prebivalište. Potvrdili su nam da joj je mandat trebao prestati u trenutku promjene prebivališta, odnosno u prosincu 2018. Sada kada imaju neformalnu informaciju, oni će tražiti i službenu provjeru od MUP-a.</p><p>- Kada dobijemo informacije, onda ide inspekcija i službena objava da više nije načelnica - kažu nam u Ministarstvu.</p>